ગુજરાતમાં પ્રથમ તબક્કાના મતદાન આડે હવે માત્ર ૯ દિવસ બાકી રહ્યા છે છતાં ભાજપ અને કોંગ્રેસ દ્વારા હજુ સુધી ચૂંટણી ઢંઢેરો જાહેર કરવામાં નહી આવતા લોકોના મનમાં અનેક શંકા-કુશંકાઓ જાગી છે. કોંગ્રેસ અને ભાજપ દ્વારા જોરશોરથી પ્રચાર કરી એકબીજા ઉપર કાદવ-કિચડ ઉછાળવાની હરીફાઇ જામી છે પરંતુ પોતે શું કરવાના છે તે અંગેની વાત જણાવતા બંને પક્ષો દુર ભાગી રહ્યા હોવાનુ ચિત્ર ઉપસી રહ્યુ છે. ભાજપ અને કોંગ્રેસ પાટીદાર અનામતને લઇને એવી રીતે ફસાઇ ગઇ છે કે બંને પક્ષો હજુ સુધી ચૂંટણી ઢંઢેરો જાહેર કરી શકયા નથી. કોંગ્રેસે ગાંધી પરિવારના વફાદાર એવા શામ પિત્રોડાને આ માટેની જવાબદારી સોંપી હતી પરંતુ ચૂંટણી ઢંઢેરો હજુ સામે આવ્યો નથી.